กองทัพอากาศจัดเครื่องบิน BT-67 บินโปรยละอองน้ำบรรเทาปัญหาฝุ่นละอองในอากาศให้ประชาชน
กองทัพอากาศจัดเครื่องบิน BT-67 บินโปรยละอองน้ำบรรเทาปัญหาฝุ่นละอองในอากาศให้ประชาชนในวันนี้กองทัพอากาศ จัดเครื่องบิน BT – 67 จากฝูงบิน 461 กองบิน 46 จังหวัดพิษณุโลก บินโปรยละอองน้ำเพื่อบรรเทาปัญหาฝุ่นละออง จำนวน 3 เที่ยวบิน โดยในช่วงเช้า ได้มีการประชุมศูนย์บรรเทาสาธารณภัยกองทัพอากาศ เพื่อกำหนดพื้นที่และวางแผนการปฏิบัติ โดยมีการบรรทุกน้ำเต็มศักยภาพ จำนวน 3,000 ลิตร ในถังใต้ท้องเครื่อง ขึ้นทำการบินเพื่อโปรยน้ำที่ความสูงประมาณ 1,500 ฟุตเหนือพื้นที่เป้าหมาย คือ บริเวณโดยรอบฐานทัพอากาศ ดอนเมือง จากนั้นในช่วงบ่าย กำหนดทำการบินอีก 2 เที่ยวบิน เพื่อปฏิบัติภารกิจเหนือพื้นที่เขตจตุจักร เครื่องบินดังกล่าวเป็นเครื่องบินที่กองทัพอากาศใช้ในการสนับสนุนภารกิจการปฏิบัติการฝนหลวง การบินควบคุมไฟป่า และการบินโปรยน้ำละอองน้ำบรรเทาปัญหาหมอกควัน/ฝุ่นละออง ซึ่งในส่วนของการบินโปรยน้ำฯ นั้น ได้โปรยน้ำเป็นละอองลงมาจากความสูงเหนือพื้นที่เป้าหมาย ซึ่งจะทำให้ละอองน้ำเกิดการกระจายตัวครอบคลุมบริเวณกว้างและจับตัวกับฝุ่นละอองเพื่อบรรเทาความรุนแรงของปัญหา โดยน้ำที่นำมาใช้เป็นน้ำสะอาด และโปรยลงมาเป็นละอองน้ำ จึงจะไม่กระทบต่อการใช้ชีวิตประจำวันของประชาชน โดยหลังจากนี้จะมีการประเมินและวางแผนร่วมกับกรุงเทพมหานครและหน่วยเกี่ยวข้อง เพื่อวางแผนการปฏิบัติที่เหมาะสมต่อไป